
Rīts pirms Valpurģu nakts Raganu alā Lojas krastā. Vecākā Ragana (viņa arī mamma piecām draiskām raganiņām) pūš pavardā uguni. Kā ogles sāk kvēlot, tā Ragana uzliek uz trijkāja katliņu, pielej ūdeni. Brītiņu vēl parušinājusi ogles, lai parādās liesmiņa, viņa nostājas alas vidū un ar koka karoti sparīgi sāk dauzīt pa katla vāku.
Pagalam samiegojusies un izspūrusi, vēl segā tīstīdamās, uzskrien Jozefīne.
Jozefīne: Kas ir, mammu? Ko dauzies tādā agrumā? Kaimiņiem sivēns atkal izbēdzis?
Ragana (turpinādama taisīt troksni): Nē . Tev tikai sivēns un cepeši vien prātā. Bet vai tu ziņi, kas šodien pa dienu?

Jozefīne grasās ko atbildēt, bet uz divriteņa alā iebrauc Rozālija.
Rozālija: Labrīt, mammu, labrīt, Jozefīne! Vai ta brokastis jau gatavas?

Ragana: Kā tad, gatavas! Kā tad šīs būs gatavas, kad meitas vai nu guļ, vai dauzās apkārt pa pasauli.

Rozālija: Bet kur tad Amālija, kur Millija, kur Cildiņa?

Uznāk Amālija, ar fēnu veidodama matus. 
Amālija: Es tepat vien esmu. Bet tagad nevaru brokastu taisīt, man jāpucējas. 

Jozefīne (nosprauslodamās): Priekš kam tad? Tev varbūt brūtgāns uzradies? Vai, tikai nesmīdini mani!

Amālija: Bet varbūt ir! Un neskaud, tāda guļava kā tu nekad nedabūs puisieti blakām. Un mati tev vispār sagulēti kā vārnas ligzda.
Jozefīne: Ak tu nešpetnā! Tūlīt tev arī būs tādi paši. (viņa metas virsū Amālijai, mēģinādama izjaukt frizūru, bet apdedzinās pret fēnu) Au!
Amālija (smiedamās): Re kā, dabūji, ko gribēji! Kas otram bedri rok, pats tajā iekrīt.

Ragana (kas tikmēr ņēmusies ap katlu, bērdama tajā iekšā dažādas zālītes): Padodiet man kāda  grūbas! Es nevaru atiet no katla.

Rozālija (sākdama ņemties ap riteņa ķēdi): Es nevaru, man rokas netīras.

Jozefīne: Es arī nevaru. Man pirksts sāp.

Amālija: Es nepavisam nevaru. Man tak tā loka jāpabeidz.

Ragana: Ak, posts un bēdas ar jums! Cita par citu slinkāka. Kurš jūs tādas precēs?!

Sporta kostīmā raitā riksī, augsti ceļot kājas, uzskrien Millija.
Millija: Kurš te runāja par precēšanos? Vai tad tuvumā ir kāds brūtgāns?

Ragana: Beidz te aulekšot. Vismaz tu padod man grūbas no plaukta. 

Millija (sparīgi vēzēdama rokas): Viens divi, trīs, četri. Kur – tās – grūbas – ira! (Ar pēdējo rokas vēzienu viņa apgāž grūbu paku plauktā un visas grūbas izbirst pa grīdu) Ai, kaut kā nepareizi sanāca.

Ragana (pagalam saskaitusies, ar koka karoti iebelž te Millijai, te visām parējām): Ak jūs, slinkuma maisi! Ak, jūs, neprašas! Pat putru nepalīdzat izvārīt! Tad nu dzīvojiet šodien bez brokasta! Ne miltumiņa nedabūsiet! 
Meitas, brēkdamas un vaimanādamas, cita pēc citas aizmūk.  

Ragana: Tā, nu es atkal te viena pati ar to šmuci. Nekas neatliek, jāmeklē lielā slota. (nīgri sāk rakāties pa alas kaktu)
Uzskrien Cildiņa, pilnām rokām ar pavasara pļavu puķēm.
Cildiņa: Labrīt, mammīt! Ko tad tu tur meklē? 

Ragana: Tavas māsas te tādu lērumu sataisīja, ka jāņem lielā slota, lai var saslaucīt. Nez kur tā palikusi, mazās vien mētājas. 

Cildiņa (puķes māla podiņā kārtodama): Tu tak, mammīt, vakar pati lielo slotu kaimiņam iedevi, lai noregulē degvielas sūkni. Šonakt taču mums lielais lidojums.

Ragana: Nu jā, nu jau atceros. Jāslauka ar to pašu mazo. Tāda izšķērdība – slotas lietot slaucīšanai. 

Cildiņa (izņemdama mammai slotu no rokām un sākdama slaucīt): Nekas, nekas, gan jau tie zari tik dikti nenodils. Kur man tās grūbas izbērt?

Ragana (atkal ap savu katlu ņemdamās): Pasvied vistām. Varbūt pret vakaru kādu oliņu izdēs. 

Cildiņa iziet ar liekšķeri iziet uz pagalmu.

Ragana: Ak tavu negalu, kas jāpiedzīvo meitu mātei! Cildiņa vēl maziņa, bet tās pārējās tak pie vīra jādabū! Bet kas tādas ņems? Slinkas un neprašas! Vai manu dieniņ, vai! Jāaizslēdz skapis, lai zina, kā ir dzīvot ar tukšu vēderu. Varbūt pie prāta nāks. (aizslēdz ar lielo atslēgu produktu skapi un, pie sevis purpinādama, aiziet uz savu kambari)

Bažīgi apkārt lūkodamās, gluži vai uzlien Jozefīne. Novērtējusi, ka mammas nekur nav, viņa spalgi nosvilpjas. Spoguli kā vairogu priekšā turēdama, uzskrien Amālija.

Amālija: Mammas nav? 
Jozefīne: Nav, nav. 
Amālija (atviegloti uzelpojusi un spoguli nolikdama malā): Tas labi. Jāpameklē kas ēdams. Citādi vēders rūc kā revolūcija. 

Jozefīne: Amālij, tu stāvi uz vakts. Es līdīšu pie skapja.

Amālija: Pati stāvi uz vakts! Es iešu pie skapīša. Citādi tu pakampsi labākos kumosus.

Jozefīne: Ai! Tu paskaties uz sevi spogulī! Pēc kā tu izskaties!

Amālija (mezdamās pie spoguļa): Kas noticis? Pumpa parādījusies? Kur? 
Jozefīne (kas tikmēr jau tikusi līdz skapītim): Tava muļķība pa matu galiem lien laukā. Re, es tomēr esmu pirmā! 

Amālija: Ak tu, vellata tāda! Ej nost! (sāk grūstīt Jozefīni).Nu ka paej malā! 
Jozefīne: Nekā nebija! Kas muļķis, tas paliek ar garu degunu. (raustīdama skapīša durvis) Nenāk vaļā.
Amālija: Es teicu, laid mani! (raustīdama un pat dauzīdama durvis) Nudien nenāk vaļā.

Jozefīne: Kāds būs aizslēdzis?

Amālija: Rozālija! Viņa tik par sevi vien domā.
Jozefīne (ar Amāliju samirkšķinādamās, saldenā balstiņā): Rozālija! Rozīt! Atnāc nu šurp uz ķēķi!

Amālija (tāpat): Atnāc, atnāc, mīļo māsiņ, mums priekš tevis ir pārsteigums!

Rozālija (atkal uzbraucot ar riteni): Kas ira? Kas tas par pārsteigumu? 

Jozefīna: Ēst gribas?

Rozālija (piekrītoši): Mmm.

Amālija (abas ar Jozefīni mezdamās Rozālijai virsū): Mums arī! 

Rozālija (pamezdama riteni likteņa vārā, aizbēg uz alas stūri un aizsargādamās paķer slotas): Kas jūs, galīgi stulbas? No bada par kanibāliem palikušas? Mani apēst, vai, gribat?

Jozefīne (kopā ar Amāliju draudoši tuvodamās): Atslēgu atdod!

Rozālija : (mezdama katrai māsai pa slotai)Kādu atslēgu? Duracenes! Še, ņem slotu! Se, kranci, ņem slotu! Grauz slotu, negrauz mani!
Visas trīs māsas sāk cīkstēties ar slotām. Rozālija ar paklupināšanu tiek nogāzta zemē un māsas steidzas viņu pārmeklēt.

Rozālija: Au! Palīgā! Mani grib apēst! Au! Kut! Palīgā! 

Jozefīne (beigdama pārmeklēšanu): Nekā nav.

Amālija (mēģinādama no sejas nopūst noslīdējušos matu loku): Nav gan. 
Rozālija (mēģinādama piecelties un sakārtoties): Kas nav? Ko jūs, psihās, tā trakojāt?

Jozefīna: Kāds ir aizslēdzis ēdamā skapīti.

Amālija: Bet ēst gribas tā, ka vai jāmirst nost.

Rozālija (draudoši atkal paceldama slotu): Un es tā ļaunā, ja? Mani par to slikto turat, ja? Nu gan es jums parādīšu!

Jozefīne un Amālija kādu brīdi tiek trenkātas pa alu, tad izmantojot brīdi, kad Rozālija ievelk elpu, abas uzsēžas uz riteņa un steigā aizbrauc.

Rozālija (metoties viņām pakaļ): Manu vellapēdu atdodiet, muļķes! Salauzīsiet vēl kaut ko! Ka tevi nelabais! 
Visas trīs nozūd. 

Vingrodama uznāk Millija. 

Millija: Viens, divi, trīs, četri. Uh, labi, trīs, četri. Viens, divi, var uzēst. Kādu speķi, trīs, četri.

Vēl tikai dažus pietupienus. Viens, un, divi, un. Smar-žīgu, spe-ķi. (Noslaukot sviedrus). Esmu nopelnījusi kādu kārumu. Pēc tādas rīta rosmes veselībai par skādi nenāks. (Raustīdama skapīša durvis). Kas tad nu? Ciet. (Vēlreiz paraustīdama) Riktīgi ciet. Laikam iesprūdis. Pamēģināsim ar spēka paņēmienu.
Millija izmēģina dažas karatē pozas, tad ar kājas atvēzienu sit pa skapīša durvīm. Nekā. 
Millija: Tavu trakumu! Pat ar šitādu spērienu nevar dabūt vaļā! Pamēģināsim ar galvu.

Izdarot dažus īsus vingrinājumus, viņa ar galvu metas pret skapīti. Rezultāts – tā sadauzīta galva, ka Millija atkrīt zemē un mēģina galvu dabūt taisni.

Uzskrien Jozefīne un Amālija.

Amālija (ieraudzījusi uz grīdas sēžam Milliju): Ko tad tu te ķēķa grīdu slauki? 

Millija: Liec mani mierā! Neredzi, ka galva izmežģīta? 

Jozefīne: Tev jau viņa vienmēr tāda – neriktīga, neko salabot tā kā tā nevar. A! Vai tu pie skapīša biji?

Millija: Ne – e.

Jozefīne: Skaidrs... Biji. 

Amālija (smiedamās): Bet klāt netiki! Tev arī no brokastīm nekā! 
Millija: Galva plīst pušu. Kaut pieniņu tagad iedzert.

Amālija un Jozefīne (saskatīdamās, reizē): Kaza!

Millija: No kazām dzirdu! Cilvēkam slikti, bet šīs te vēl apsaukājas.

Jozefīne: Jā,jā, tu jau arī esi kaza ar savu dulbumu, bet mēs par mammas kazu.

Amālija (viltīgi un lietišķi): Mamma teica, ka tev šodien kaza jāizslauc. Viņai neesot laika.

Millija: Ja? Bet es nekad kazu neesmu slaukusi.

Jozefīne: Viss kādreiz dzīvē notiek pirmo reizi. Davai, celies augšā.

Millija: Labi jau labi. Jāuzprasa mammai, kur piena ķipītis.

Amālija (ļoti ātri): Nevajag mammai neko prasīt, viņa dikti aizņemta. Paņem, re, šito krūku.

Millija: Tu domā? Dikti mazs gals.

Jozefīne: Gan jau trāpīsi. Kaza jau nav zilonis, pupi maziņi. Ej nu, ej!

Millija (joprojām galvu berzēdama): Labi jau labi. (pēkšņi) A kur tā kaza ir?

Amālija: Kūtī, muļķīte. Kur tad citur kazas dzīvo, ja ne kūtī.

Millija (aiziedama): Aha.

Jozefīne: Nu re, vareni. Vismaz kazas pienu no rīta dabūsim nodzerties. Tak jau labāk kā nekas.

Amālija: Bet tu domā, šī pratīs? Es arī nezinu, kā to pienu no tā lopa dabū ārā.

Jozefīne (augstprātīgi un viszinoši): Kazai ir divi, nē, četri pupi... lai gan vienalga, cik, galvenais, ka ir. Un tie pupi jātur ciet, bet kazai, turot aiz ļipas, jāliek lēkāt augšup, lejup.
Amālija: Ja? Ļoti interesanti. Iesim paskatīties?

Jozefīne: Izcila doma. (kaut ko meklēdama) Tikai jāuzmauc kaut kas galvā, lai mūs nepazīst.

Amālija: Kas? Kaza vai Millija? 

Jozefīne: Abas. (atrazdama pie skapja divus maisus). Ir! Še, mauc galvā! 

Amālija: Tādi paknapi.  Un kā tad es redzēšu? Te tak nav neviena cauruma.

Jozefīne (paķerdama šķēres) Tūlīt būs. Izgriežu vienu, otru. Tagad arī sev. (ne bez grūtībām uzmaukdama maisu galvā, jo tas tiešām šaurs) Nu, kā ir? 

Amālija: Vispār briesmīgi, bet ko tikai nedarīsi kazas dēļ.

Jozefīne: Nu tad nav ko gaidīt, laižam.

Abas ar maisiem galvā , ar rokām pa priekšu ceļu taustīdamas, aizskrien.

Uz riteņa uzbrauc Rozālija un, bažīgi ieklausīdamās riteņa skaņās, apmet loku ap virtuvi.
Rozālija: Kaut kas nav kārtībā ar ķēdi. Es jau teicu, ka tās dullās mušas man te kaut salauzīs. Vajadzētu ķēdi ieeļļot. (apkārt raudzīdamās) Mammai te kaut kur bija eļļas pudele. Re ku, še ku, te tā ir. Neviens nepamanīs, ja es kādu bišķi noliešu. Tikpat kā pilna.
Rozālija attaisījusi eļļas pudeli, kad ārā atskan liels troksnis:  palīgā saucieni, soļu dipoņa un visam pa vidu kazas blējieni. No pārbīļa Rozālijai izkrīt no rokām eļļas pudele un saplīst. Visa eļļa pa grīdu. Viņa pat nepaspēj aptvert notikušo skādi, kad iejoņo Amālija un Jozefīne ar maisiem galvās. Viņas šaujas katra uz savu pusi, bet uz izlijušās eļļas paslīd kājas un viņas uz pēcpusēm aizslīd katra uz savu pusi. 
Jozefīne: Au! Kas tad te! 
Amālija: Palīgā! Mani grib nomušīt! 
Jozefīne: Palīdziet kāds man to maisu dabūt nost!

Amālija: Man arī! Ai! Palīgā! Dzīvu raganu gaišā dienas laikā bendē nost!

Rozālija (no sākuma apstulbusi, tad attapdamās): Nu ir vāks! Laupītāju pilna māja! (paķerdama mobilo telefonu) Tūlīt izsaukšu policiju!

Jozefīne (Rozālijai): Kas, tu galīgi stulba esi, vai? Savas māsas vairs nepazīsti?

Rozālija: Ā! Bet kāpēc jums tie maisi galvā?

Amālija: Neprasi, bet palīdzi dabūt nost. Ā! Vispirms tas kazas spēriens un tagad galva maisā iesprūdusi!

Rozālija: Kāds spēriens, kāda kaza?!  

Jozefīne: Netarkšķi, palīdzi tak to maisu noņemt! 
Rozālija: Tūlīt, tūlīt. (Viņa dodas uz māsu pusi, taču, protams, paslīd uz eļlas un aizslīd, pa ceļam apgāzdama pāris krēslus) Velns! Tā jau var kaklu nolauzt! Un viss tikai jūsu dēļ.
Ārā no jauna atsākas pamatīgs tracis. Visskaļāk dzirdami kazas blējieni un Millijas Kuš, kuš, trakā, glābiet, vai iesi prom, velna ģīmi, glābiet u.t.t. 
Uzskrien Millija ar krūku rokās. Paslīd, un slidinoties pa grīdu, apgāž galdu un sasit krūku.
Millija (pārbijusies): Kas te notiek! Ārā uzbrūk kaza, iekšā gāž no kājām zemē. Kas te notiek?! 
Ieskrien Ragana un Cildiņa. Ragana tik vien spēj kā sasist rokas.
Ragana: Ārprāts! Ārprāts!!! Jūs galīgi jēgu zaudējušas, vai?

Amālija (žēlabaini): Mammu, man kaza iespēra.

Jozefīne: Un mēs tos maisus vairs nedabūjam nost no galvām. 
Millija: Un tā krūze netīšām pati sasitās! Es neesmu vainīga!

Rozālija: Un eļļa arī pati izlija! Es arī neesmu vainīga! 

Ragana (pamatīgā šokā): Ārprāts! Ārprāts!!! Kāpēc kaza, kāpēc maisi, kāpēc krūze un kāpēc eļla?!

Jozefīne (mēģinādama piecelties): Mammu, mēs tev tūlīt visu izstāstīsim...

Ragana (pārskaitusies): Nē! Neko es negribu dzirdēt! Vakarā mums tādi svētki, bet māja kā karalauks. Nē, vēl trakāk kā karalauks! Živai, visu satīrīt! Pēc pusstundas lai viss spīdētu un laistītos! Katru šķirbiņu pati pārbaudīšu! (pārskaitusies aiziet).
Cildiņa (uzmanīgi pa grīdu laipodama) Es jums palīdzēšu! 
Amālija: Lūdzu, lūdzu, nostīvē nost tos maisus!
Cildiņa: Tūlīt! (Novelk Amālijai un Jozefīnei maisus). Nu re, viss kārtībā. Šitie maisi mums tagad noderēs par grīdas lupatām. Paņemšu spaini un kādu tīrāmo līdzekli. (aiziet) 

Millija: Ko? Man būs jāmazgā grīda, kur kāds izgāzis pudeli eļļas? Nekad mūžā!

Jozefīne: Tu nu vispār labāk paklusē. Nevar vienu kazu savaldīt.

Millija: Jā, kā tad es varēju zināt, ka tā kaza ir tik briesmīgs zvērs?

Amālija: Jā, kaza tiešām ir milzīgs zvērs. Kā man iespēra! (taustīdama). Diez, vai nav pušu? Varbūt pat asinis tek?!

Rozālija: Piedodiet, ka iejaucos jūsu konstruktīvajā sarunā, tikai gribēju pajautāt – kūtī jūs parasti neredzēt kā savu ausu. Kā jūs vispār pie kazas tikāt?

Jozefīne, Amālija, Millija strauji saskatās un visas trīs reizē: Kaza! (metas ārā pa durvīm) 

Jozefīne atgriežas un aiz rokas milzu steigā rauj Rozāliju: Ātrāk! Nāc palīgā! Kazu meklēt! Tā tak atrāvās! Ja mamma uzzinās, nudien nebūs labi! Būs pavisam, pavisam slikti!
Rozālija: Jā, bet... (tālāk neko nepaspēj pateikt, jo jau izvilkta aiz durvīm)

Uznāk Cildiņa ar grīdas spaini un slotu rokās: Aū – ū! Māsas! Nav. Nekas, pati tikšu galā. Putotais ūdens labi palīdzēs. Nav jau pirmā reize. Galvenais, lai mammai nav kreņķi. 
Cildiņa ieslēdz mūziku un sparīgi sāk mazgāt un kārtot istabu. No ārpuses atkal atskan Amālijas brēcieni un spiedzieni. Alas durvīs pilnīgi izspūrusi un saņurcītās drēbēs izplestām rokām nostājas Jozefīne: Neviens lops te netiks iekšā! Cildiņ, fiksi dod slotu un lupatu!
Cildiņa: Kam tad? 

Jozefīne (izķerdama Cildiņai no rokām spaini): Tad ragainajam radījumam! Jozefīne visu spaiņa saturu izgāž pa durvīm laukā, no turienes atskan nelabs kliedziens un pēkšņi viss apklust.
Cildiņa (pārbijusies) Kas notika?

Durvīs absolūti nikna un visa vienās ziepju putās parādās Amālija. Nepārprotamos nolūkos viņa dodas uz Jozefīnes pusi. 

Jozefīne (Cildiņu kā dzīvo vairogu priekšā turēdama): Nenāc man klāt! Nenāc klāt! Es jau neko! Visu tā kaza! Viņa gribēja iešmaukt istabā!

Cildiņa (izraudamās no Jozefīnes): Nu man ar vienreiz pietiek! Lielas raganas, bet uzvedas kā mazi velniņi.
Amālija: A ko tad es? Vai es pati sev ziepjūdeni virsū gāzu?

Jozefīne (purpinādama): Ne jau tev gribēju trāpīt.

Amālija (šņācot): Bet trāpīji! Tu esi tikpat dumja kā tā kaza.

Cildiņa: Miers! Tagad es ņemšu grožus savās rokās. (pasviezdama Amālijai dvieli) Slaukies! Kamēr mamma nav pamanījusi. (Jozefīnei) Bet tu pabeidz piekārtot istabu. Es iešu to kazu piesiet.
Jozefīne: Kāpēc man...

Cildiņa (pārtraukdama): Miers! Citādi saukšu mammu.

Jozefīne (sākot kārtot istabu): Nevajag mammu. Darīšu jau, darīšu. 

Cildiņa iziet. Jozefīne, neslēpdama niknumu, liek istabas lietas savās vietās. Amālija šķaudīdama un elsdama mēģina savest sevi kārtībā. 
Amālija: Un tā esot māsa! Pataisa otru raganu par putnubiedēkli!

Jozefīne: Kas nu tur ko pataisīt! Ja no dabas jau esi biedēklis.

Amālija: No tāda dzirdu. Re, šite vēl jāuzlauka, viss ar ziepjūdeni.

Jozefīne (nomezdama Amālijai pie kājām grīdas lupatu): Pati sacūkoji, pati slauki. Es tev kāda kalpone, vai? 
Amālija: Un tu vēl te izrunāsies? Raganu bendētāja. 
Durvīs parādās Rozālija un Millija. Izskats tāds vainīgs, var just, ka kaut kas vēl mutē. 
Jozefīne: Nu tad beidzot! Kur tad tik ilgi bijāt? Man te vienai jāraujas jūsu vietā melnās miesās. 
Rozālija: Mm.
Jozefīne: Ko – mm! Es prasu, kur bijāt!

Millija (ar grūtībām): Mmežmā.

Amālija: Paklau, Jozefīn, kaut kas nav kārtībā. Šās tak nevar parunāt!

Jozefīne (aizdomīgi): A nu ka parādiet, kas jums mutē? Amālij, šās tak ir ēdušas!

Rozālija (norīdama pēdējo kumosu): Neko mēs neēdām. Tikai zaķskābenes pasmaržojām.

Amālija: Mm. Kā tad, tikai pasmaržojāt!

Jozefīne: Kauna jums nav! Un tās vēl māsas skaitoties! Pa kluso noēd visus pavasara zaļumus! 
Amālija: Jā, un mēs tikmēr te visu beržam un tīram! Kauns, kauns, kauns!

Jozefīne: A nu ka živai iznest ārā visus spaiņus un lupatas! Un pēc tam živai atpakaļ! Mēs vēl parunāsim!

Rozālija un Millija dara, kā likts, un līdz ar to istaba ir atkal sākotnējā kārtībā. Abas iziet laukā.
Amālija: Paklau, Jozefīn, varbūt mums arī aiziet līdz mežam? Visus zaļumus jau šās nebūs aprijušas. Trakoti trakoti gribas ēst. 

Jozefīne: Nez vai. Tālu. Labāk kaut ko uzbursim. (sapņaini) Teiksim, lielu lielu šķīvi ar daudzām daudzām pankūkām. 

Amālija: Tu ko?! Aizmirsi, ka dienā pirms Valpurģu nakts nedrīkst burties?! 

Jozefīne: Ak jā, jā. No bada galva pavisam šreijā sagājusi. Bet ko tad?

Amālija: Nu nezinu taču. Vēders rūc kā vējdzirnavas.

Jozefīne: Paklau, varbūt no pagraba uznest kartupeļus?

Amālija: Nu – ū... Nezinu gan. Smagi. Spēka nepavisam nav. Nezinu, nezinu. 

Jozefīne (lūgdamās): Aizej gan uz pagrabu, mīļo Amālij! Tu taču zini, cik garšīgi vārīti kartupelīši!
Amālija (īsu brīdi aizdomādamās, tad apķerdamās): Nē! Pagrabā dzīvo ļaunais briesmonis!

Jozefīne : Kas tu par raganu, ja tev no nieka briesmonīša bail?

Amālija: Kāpēc tad tu pati neej? Ej vien, tu esi vecākā.

Jozefīne (pieglaimodamās): Bet tu tā smukākā.

Amālija: Kā tad, lai to smukāko ņam – ņam aprij! Paklau, aizsūtīsim tās divas čības, kas zaķkāpostus noēda. (jau saukdama pa durvīm): Rozālij! Millij! 

Rozālija un Millija, aizelsušās, parādās durvīs.

Rozālija: Nu,kas ir? 

Millija: (pukstēdama)Kas tad te vēl jāsatīra?

Amālija (mīlīgi apķerdama Milliju ap pleciem): Ak, ko tu, māsiņ! Kas nu par tīrīšanu! Cita, tāda nieka lieta vien, jāpadara.

Millija (aizdomīgi): Kas tad!

Amālija (tikpat mīlīgi): Ak, tīrais sīkums. Uz pagrabu jāaiziet! 

Millija (izraudamās no Amālijas apskāvieniem): Vēl ko ne! Dzirdi, Rozālij? No mums prastā veidā grib tikt vaļā! 

Rozālija: Nu, tik vienkārši nebūs! (paķerdama no ugunskura vietas pannu): Mēs vēl pacīnīsimies, kurš kuru! 

Iesteidzas Ragana ar atslēgu saišķi rokās.

Ragana: Kas tad te atkal notiek?!

Rozālija (ar pannu vēdinādamas): Mēs te drusku atvēsināmies. Vēdināmies. Karsti.

Ragana: No kā tad jums te karsti, ja pat pavards nav kārtīgi kurts! Bet nav laika. Tikko Krauklis atsūtīja īsziņu...

Visas (cita caur citu): Kādu, kādu īsziņu?

Ragana: Precinieki brauc lūkoties! Slepus! Cik jūs čaklas, cik strādīgas. Tā ka – živai pie rokdarbiem!

Meitas sāk skraidīt pa istabu un lūkoties visos skapjos un atvilktnēs, meklēdamas kaut kur sen, sen nobāztos rokdarbus. Jozefīne atrod pirmā. 
Jozefīne: Man ir! Ir! Re, kur mans adīklis!
Amālija (skaudīgi): Vai tu maz atceries, ko tu tur adīji! Zeķi vai cimdu.
Jozefīne: Vai nav vienalga! Galvenais, ka adāmais! 

Rozālija (atrazdama izšuvumu): Man arī ir! Izšuvums krustdūrienos! 

Amālija (vēl skaudīgāk): Kādi nu tev tur krustdūrieni! Viss vienos mezglos! 

Rozālija: Vai tev nav vienalga! Galvenais, ka ira!

Millija (laimīga, atradusi tamborējamo sedziņu): Man arī ir darbiņš! Mans tamborētais galdautiņš! Ak tavu prieku! 

Amālija (pagalam saniknota): Kā tad! Visas jau visu pagrābušas! Kas tad paliek man?!
Ragana: Vai tad tu pa ziemu neko nedarīji? 
Amālija: Nūu ... darīju laikam. Tikai neatceros, ko.

Ragana: Ak tu, mana bēdu leja! Par smukumu vien domādama, pie vīra netiksi! Paliksi vecās meitās man uz kakla!  
Amālija (sākdama pinkšķēt): Ko lai tagad iesāku?

Ragana: Ej ārā un vēdini pūru!

Amālija (sākdama raudāt vēl stiprāk): Bet nav jau man ko vēdināt! Pūriņš galīgi tukšs!

Ragana: Ak tu manu bēdu! Ak tu manu nelaimi! Nu kur jūs tādas slinkas esat radušās! Ņem Cildiņas pūru un vēdini to. Un fiksi! Precinieki tūlīt būs klāt! 

Amālija (noslaucīdama asaras): Labi. Bet kur ir tas Cildiņas pūrs?
Ragana: Ko man prasi, prasi pašai Cildiņai. 

Amālija (gluži izmisusi): Bet kur tad ir Cildiņa?!

Pagalam uztraukta ieskrien Cildiņa: Brauc! Jau brauc! Precinieki brauc!
Raganiņas sāk satraukti skraidīt pa istabu, meklēdamas izdevīgāko vietu, kur apsēsties, lai tās no ieejas būtu vislabāk redzamas.

Amālija (tuvu histērijai): Cildiņa, aizdod savu pūru! Man nav neviena roku darba. Kā lai preciniekiem rādos!

Cildiņa: Ņem! Lielajā lādē stūrī!

Amālija: Lielajā lādē? Kā tad es to lādi ārā dabūšu? Tik smagu? Māsiņas, nāciet palīgā!

Jozefīne: Nav laika! Neredzi, vai?

Rozālija: Nevaru. Krustdūriens nojuks.

Millija: Ko plijies virsū! Katrai savs darāmais.

Cildiņa (atvērdama lādi un ņemdama ārā linu dvieļus un kreklus): Amālij, ņem! Žigli skrien ārā un kar uz šņores!

Jozefīne: Ārā? Es arī ar savu adīkli gribu ārā. (izskrien)
Rozālija: Nebāzies visur pa priekšu! Man arī vajag ārā. (izskrien)
Millija: Un es? Mani nostumsiet malā? Es arī gribu tikt priekšpusē. (izskrien) 

Cildiņa: Amālij, ko stāvi? Ņem mantas un skrien! Zirgi jau zviedz pie pašas alas! 

Amālija kā attapdamās paķer kaudzi drēbju un izskrien laukā. No āra dzirdamas raganiņu un jaunu puišu čalas.

Ragana: Un tu, Cildiņ? Vai tad tu uz puišiem nemaz negribi paskatīties? 

Cildiņa: Gribu. Bet lai jau māsām tiek. Man jau vēl tomēr laika gana. 

Ragana: Nu, nu...Pārāk laba priekš raganas tu esi.  

Cildiņa: Neesmu nemaz tik laba. Tik negribu, ka māsas paliek vecās meitās. Man ar tā nebūs laba slava. 

Ragana: Paklau, es no rīta aiz dusmām ēdamā skapīti aizslēdzu ciet. Visas bez brokasta esat palikušas. 

Cildiņa: Gadās. Bet atslodzes diena pirms Valpurģa nakts nemaz nenāk par sliktu. 

Ragana (pa skapīti krāmēdamās): Man te no vakarvakara pīrāgi palikuši. Iznes nu šiem ārā. Un saki, ka vakarā visus gaidām uz svinībām. Lai nenokavē!

Cildiņa (pīrāgu groziņu paķerdama): Labi, mammu.  Pirms pusnakts lai visi ir uz strīpas. 
Cildiņa iziet ārā, un ārpusē čalas un smiekli kļūst vēl skaļāki. 
Ragana (atsēzdamās): Varbūt viss būs labi. Varbūt šonakt vismaz kādu meitu izprecināšu.

Cits pēc cita sāk zvanīt visu raganiņu mobilie telefoni. Ragana steidzas pie viena, bet nepaspēj atbildēt, kad jau zvana otrs. Kad viņa tikusi līdz Cildiņas telefonam, sāk zvanīt arī pašas kabatā. 

Ragana (caur zvaniem mēģinādama runāt telefonā): Allo! Mamma? Mammu, tā esi tu? Kāpēc tu zvani uz visiem telefoniem uzreiz? Ā, lai visi zinātu. Ko zinātu? Tu būsi pie mums? Allo, slikti dzirdu! Jā, sapratu. Tu būsi pie mums! Kad? Šovakar?! Labi, mammu, ļoti gaidīsim.
Telefonu zvani pēkšņi aprimstas. 

Ragana: Ārpāts. Cildiņa!!! Cildiņa!!!!!

Ieskrien Cildiņa: Kas noticis, mammu? Tev slikti?

Ragana: Jā, man ir ļoti slikti. Iepilini balderiānus. 

Cildiņa (mezdamās pie zāļu skapīša): Cik pilienus? Trīsdesmit?

Ragana: Nē. Piecdesmit! Nē. Labāk visus simts!

Cildiņa: Mammu, kas noticis?!

Ragana (izdzerdama zāles vienā rāvienā): Tava vecmamma brauc.

Cildiņa: Kad? Uz ilgu laiku?

Ragana: Šovakar. Uz visu nakti.

Cildiņa: Jā, nu dabūsim trūkties.

Ragana: Un kā vēl! Iepilini sev ar.

Cildiņa: Man jau nē, labāk uzreiz māsām. Zirga devu.

Ragana: Māsas!!! Lai nāk tūlīt šurp! 

Cildiņa: Bet viņas ar puišiem amzierējas.

Ragana: Skāde,bet jāpārtrauc  amizieris! Es pati pasaukšu. Meitas! Ienāk nu iekšā. Jaunie cilvēki laipni lūgti uz nakts balli.

Jozefīne (ienākdama pagalam neapmierināta): Kas tad nu atkal? Kad nav puišu, slikti, kad ir puiši, atkal slikti. Kad tad ir labi?
Ragana: Pagaidi, meitiņ. Pie mums... (nepaspēj pabeigt, jo ieskrien Amālija)

Amālija (nikna): Deg, vai? Tāds smuks puisis tikko uz mani acis meta!

Ragana: Gan jau tās acis pametīs arī vakarā, bet tagad... (atkal nepaspēj pabeigt, jo, atvadu skūpstus pa durvīm mezdama, ienāk Rozālija).

Rozālija (pa durvīm saukdama): Un vakarā tiksimies ar vellapēdiem! Uz tās pašas taciņas! (Raganai) Kas ira?!

Ragana: Lieta tādi bērni, ka... (atkal nepaspēj pabeigt, jo sapņaini dziedādama, ievirpuļo Millija ar rozi rokās)

Millija (dziedādama un dejodama): Man puisis rozi dāvināja, un tagad līksma es...Ahā! Un tagad līksma es! 
Ragana: Beidz nu bļaustīties un lēkāt. Pie mums... (nepaspēj pabeigt, jo vienlaicīgi sāk zvanīt visi seši telefoni).

Katra metas pie sava telefona un vienlaicīgi sāk runāt, variējot tekstus Labrīt, vecomamm. Jā, vecomamm. Gaidīsim, vecomamm. Noteikti, vecomamm. Ļoti priecāsimies, vecomamm. Protams, mammu u.t.t.). Sarunas pārtrūkst tikpat pēkšņi kā sākušās. Visas šokētas stāv ar saviem telefoniem rokās.
Jozefīne ierunājas pirmā: Ko nu? Nu ko tad tagad?

Ragana: Ko nuini! Pie darba visas! Lai kūts un dārzs līdz vakaram būtu sakopts! Vecmamma katru caurumu ar pirkstu izbakstīs. Tu, Millij, skrien uz dārzu: rušini un roc!

Millija: Labi, mammu! (attapdamās)Bet ko tad citas darīs, ja es viena pa dārzu ņemšos? Lai vēl kāda nāk.

Ragana: Sliņķe tu tāda! Labi, Rozālija arī uz dārzu! Un nekādas pretī runāšanas! Marš!
Millija un Rozālija aizskrien.
Ragana (Jozefīnei un Amālijai): Un jūs abas uz kūti! Visus mēslus izmēst!

Jozefīne: Fui, tur smird!

Ragana: Tu arī smirdēsi, ja vecmamma būs nikna! Visu žulti pār tevi izlies! Živai!

Amālija: Bet gumijas cimdi?! Bez cimdiem viss manikīrs būs pagalam!

Ragana: Uztaisīsi jaunu! Vislabākais manikīrs ir roku mazgāšana. Nu ko stāvat! Aiziet! Citādi ar slotu dabūsiet!
Jozefīne un Amālija, kaut klaji negribīgi, tomēr aizskrien.

Cildiņa: Un ko tas es? Es arī kaut ko gribu darīt.
Ragana (stumdama Cildiņu laukā no alas): Tu skrien uz kambari! Marinē gaļu, griez dārzeņus. Cepsim un šmorēsim. Tava vecmamma ir dikti ēdelīga. Par apetīti nekad nav sūdzējusies. 
Vecās Raganas balss telefonā: Un nesūdzēšos ar! Es lepojos ar savu apetīti! Un iepriekš nepateicu, ka man līdzi būs draudzenes, vismaz trīs. Un viņas ēd vēl vairāk par mani. Un vispār vajag izslēgt telefonu. Es visu dzirdēju. Ha, ha, hā! Vakarā būšu klāt!

Ragana (izbīlī spaidīdama telefona taustiņus): Ak šausmas! Mamma un vēl trīs tādas pašas! Es to neizturēšu! (noģībst).

Šī stāsta beigas.
